Kinders gevind ná massaontvoering in GautengArgieffoto Die polisie het Sondag teen ongeveer 18:00 bevestig ŉ groep van 15 kinders, tussen 13 en 15 jaar, is gevind nadat hulle na bewering ontvoer is. Die vermeende ontvoerder is nog voortvlugtig. Maroela Media het vroeër berig die kinders het Saterdag verdwyn nadat ŉ sportafrigter hulle vermoedelik ontvoer het. Tebogo Molefe het na bewering Saterdag omstreeks 08:00 altesaam 29 kinders, tussen 13 en 15 jaar, geroep om ŉ taxi na Khutsong te ontbied vir ŉ sokkerwedstryd, het die Gautengse polisie in ŉ verklaring gesê. Die kinders het hom gehoorsaam, want hulle het hom vertrou omdat hy hulle sokkerafrigter is. Die kinders het by Khutsong South se speelgronde opgedaag en vir Molefe gewag. Hy het omstreeks 17:00 opgedaag en nege meisies en ses seuns saam met hom in ŉ taxi na Oberholzer-treinstasie geneem. Van daar het hy hulle na Standard House in Simmondsstraat in Johannesburg geneem. Die 15 kinders is daarna as vermis aangemeld.